Han lyttede kun til konsulentrapporter, siger Kasper Sørensen fra Told og Skatteforbundet til TV 2.

Den tidligere skatteminister Holger K. Nielsen erkender i et interview med TV 2, at han har et medansvar for skandalerne i Skat.

- Selvfølgelig har jeg selv et ansvar. Jeg sad som skatteminister i en periode på 14 måneder. Og der foregik også nogle ting der, siger Holger K. Nielsen, som understreger, at det nu er op til en kommissionsdomstol at placere et ansvar for skatteskandalerne.

Fortryder fyringer

En af de ting, som Holger K. Nielsen fortryder, er fyringer af personalet i Skat, som også foregik, mens han var minister.

- Der var nogle nedskæringer i Skat for eksempelvis. Som jeg også legitimerede.

Hvordan har du det med det i dag?

- Jamen det har jeg det ikke så godt med i dag. Der burde jeg måske have stået kraftigere imod. Det tror jeg bestemt, siger han.

EFI var en fejl

Der har været hård kritik af den manglende evne hos de skiftende skatteministre fra både rød og blå blok til at tage det politiske ansvar for nedsmeltningen i Skat.

Men Holger K. Nielsen erkender altså nu sit medansvar. Eksempelvis at han trykkede på knappen og søsatte det omstridte elektroniske inddrivningssystem EFI, som senere måtte skrottes.

Det udskældte inddrivningssystem i Skat blev også lanceret på din vagt. Anser du det som en fejl?

- Ja, selvfølgelig var det en fejl. Det kan man jo se nu. Hvis jeg havde vidst, at der var så mange fejl, så havde jeg ikke trykket på knappen.

Du var ikke blevet advaret om, at der var fejl?

- Nej. Men igen; det skal undersøges nu af en kommission, siger han.

En sølle erkendelse

Hos Dansk Told og Skatteforbund sætter man pris på, at Holger K. Nielsen påtager sig en del af ansvaret, men hovedbestyrelsesmedlem Kasper Sørensen understreger, at det slet ikke burde være kommet så vidt.

Hovedbestyrelsesmedlem i Told og Skatteforbundet, Kasper Sørensen, mener, at tidligere skatteminister Holger K. Nielsen skal handle i stedet for at erkende sit ansvar hos pressen. Video: Julie Kragh Thisgaard

- Det er kærkomment, men også lidt sølle. Vi stod tre organisationer og forsøgte at råbe Holger K. Nielsen op uden succes. Det eneste, han lyttede til dengang, var konsulentrapporter, siger Kasper Sørensen til TV 2.

Han mener, at hvis den tidligere skatteminister er så ked af det der skete, mens han havde ansvaret, så skulle han handle på det i stedet for at lade sig interviewe om det.

- Han burde gå knap så meget til pressen og så i stedet tage ind i Folketinget og tage handling. Få rettet op på det, der har været uret.